ཡང་གྲོགས་པོས་འདིར༼བོད་ཀྱི་བརྡ་སྤྲོད་པའི་བསྟན་བཅོས་སྨྲ་བའི་སྒོ་མཚོན་ཆ་བརྩམས་པའི་སྐབས།པཎ་ཆེན་རང་གིས་ཁུངས་སུ་གཏུགས་པའི་བརྡ་སྤྲོད་པའི་བསྟན་བཅོས་གཞན་གང་ཡང་རག་མེད་ལ།༽ཞེས་པ་འོལ་ཚོད་ཀྱི་གཏམ་ཡིན་གྱི།བདེན་པའི་གཏམ་དུ་མ་ངེས་ཏེ།སྨྲ་སྒོ་བརྩམས་པའི་ཁུངས་ནི་སུམ་རྟགས་དང་བོད་སྤྱི་སྐད་ཡིན་པས།དེ་ནི་༼གང་ཡང་མ་རག་ལ༽ཞེས་གང་སྒྲ་སྦྱར་རྐྱང་མ་ཡིན་པ་ཡང་ཤེས་དགོས།གཞན་༼དེའི་སྐབས་སུ་སུམ་རྟགས་ཡོད་ན་སྨྲ་སྒོའི་ནང་སུམ་རྟགས་གཉིས་ཀྱི་ལུང་མ་དྲངས་པ་ག་ལ་སྲིད།༽ཅེས་པ་ཡང་མ་ངེས་པར་ཐལ།ཁུངས་གཏུགས་ས་སུམ་རྟགས་གཉིས་ཡིན་པས།དེར་སུམ་རྟགས་ཀྱི་དགོངས་དོན་དང་།སུམ་རྟགས་སུ་བཤད་པ་དག་ལས་ཁ་མི་གསལ་རེ་ཟུང་ཁ་གསལ་བོར་བྱས་པ་དང་།ཞོར་དུ་སྐབས་དེའི་སྤྱི་སྐད་དུ་གྲགས་པའི་ཚིག་ཕྲད་ཀྱང་གསུངས།སུམ་རྟགས་སུ་བཤད་ཟིན་དག་བསྐྱར་ཟློས་མ་བྱས་པ་དེ།སུམ་རྟགས་ཀྱི་ལུང་དྲངས་མེད་ཀྱང་དོན་གྱིས་སུམ་རྟགས་ལ་གཟིགས་པར་དཔྱད་ན་རྟོགས་པའི་ཕྱིར།ཁྱོད་ཀྱིས་གོང་གི་དོན་ཚན་དག་བསྐྱར་ཟློས་བྱས་པའི་སྐྱོན་ཞིག་རེ་རེ་བཞིན་ཀློག་ན་བློ་ངོགས་སུ་གཅིག་རྗེས་གཉིས་མཐུད་དུ་འོང་གིན་འདུགདེ་བས་ངས་ཀྱང་འདིར་ཚིག་ཚོགས་ལ་འཇིགས་ནས་མང་དུ་མ་བྲིས་སོ།།རྗེ་ཙོང་ཁ་པའི་དྲ་བ།